Bratislava, 18.05.2021

 Všetkým záujemcom

# Vysvetlenie súťažných podkladov č. 3 až 5

Vo verejnom obstarávaní na predmet zákazky „**Vodorovné dopravné značenie a retroreflexné dopravné gombíky na komunikáciách**“, vyhlásenej vo Vestníku verejného obstarávania č. 111/2021 zo dňa 05.05.2021 pod značkou 26134 – WYP, boli doručené nasledovné otázky:

**Otázka č. 3:**

Ako si vysvetliť požiadavku uvedenú v Technickej špecifikácii predmetu zákazky, bod 1.3 (str. 12-13), kde sa požaduje okrem iného vyhotoviť dielo v  súlade s  platnými dokumentami, medzi ktoré patria aj Technické listy mesta Bratislava, ktoré tvoria prílohu č. 5 týchto SP.

V  bode 3 Vodorovné dopravné značenie sa uvádza: „3.1 Trvalé VDZ – Na trvalé VDZ sa použije dvojzložková farba (studený alebo teplý plast) v zmysle technicko-kvalitatívnych požiadaviek pre retroreflexný plastový dvojzložkový materiál profilovaný v zmysle STN EN 1436+A1.“ Napriek tejto požiadavke je v  SP požadovaná aj realizácia jednozložkovou príp. trojzložkovou farbou (sprayplast), čo je teda v  rozpore s  Technickými listami mesta Bratislava.

**Odpoveď č. 3:**

Pri plnení zmluvy bude pre Zhotoviteľa záväzná objednávka a jej obsah, ktorá bude zadaná v zmysle platného cenníka (návrhu na plnenie kritérií). Z koncipovania zmluvy vyplýva, že budú potrebné aj iné materiály ako je uvedené v Technických listoch mesta Bratislava. Technické listy mesta Bratislava verejný obstarávateľ plánuje revidovať a rozširovať.

**Otázka č. 4:**

V SP bod 1.10 (strana 14-15) sa požaduje: „m) Zhotoviteľ sa zaväzuje použiť penetračný náter podľa technologického postupu, typu a kvality povrchu.“ Kto rozhodne, kedy tento náter je potrebné použiť a kto uhradí jeho použitie a akú cenu určí, keďže v tabuľke Návrh na plnenie kritérií takáto položka nie je.

**Odpoveď č. 4:**

Zhotoviteľ pozná technologický postup pre nanášanie materiálov pre vodorovné dopravné značenie, ktoré plánuje použiť. Použitie penetračného náteru zhodnotí Zhotoviteľ po konzultácii s objednávateľom, pre zaručenie maximálnej kvality realizovaných prác so zárukou. Do Návrhu na plnenie kritérií bola doplnená položka č. 35 „Penetračný náter“.

**Otázka č. 5:**

V SP bod 1.10 (strana 14-15) sa požaduje: „p) Zhotoviteľ zabezpečí vypracovanie projektov organizácie dopravy pre dočasné DZ (primárne za účelom organizácie parkovania pri realizácii VDZ) a  vybavenie príslušných povolení pre ich realizáciu.“ Kto rozhodne, v ktorých prípadoch bude potrebné projekty organizácie dopravy pre dočasné DZ vypracovať, kto ho uhradí a ako bude stanovená jeho cena, keďže v tabuľke Návrh na plnenie kritérií takáto položka nie je.

**Odpoveď č. 5:**

Rozhodnutie urobí Objednávateľ pri zadávaní objednávky podľa rozsahu prác a miesta realizácie. Cena bude stanovená položkou č. 33 - Riešenie dopravnej situácie a bude uhradená tak, ako ostatné realizované práce v zmysle zmluvy.

S pozdravom

 Mgr. Michal Garaj v. r.

 vedúci oddelenia verejného obstarávania